Aleit Swanepoel sterfAleit Swanepoel (Foto: Aleit Swanepoel/Facebook) Die Aleit-groep het Maandagmiddag in ŉ mediaverklaring op die sosialemediaplatforms Facebook en Instagram bevestig die aanbieder en groepshoof, Aleit Swanepoel, het in sy slaap gesterf. “Daar is geen verdere inligting om tans te deel nie, maar ons vra dat u sy familie in u gedagtes sal hou terwyl hulle deur hierdie moeilike tyd gaan,” lui die verklaring wat die groep uitgereik het. Die Aleit-groep het Swanepoel as ŉ innoveerder, perfeksionis en kreatiewe genie beskryf wie se flambojante persoonlikheid en toewyding baie gemis sal word. “Ons sal voortgaan om sy groot nalatenskap deur alle Aleit-ondernemings en -entiteite te handhaaf en te koester.” Swanepoel was veral bekend vir sy werk as die aanbieder van die kykNET-kletsprogram, Tyd met Aleit. “As jy op skool vir my, die seun van ŉ nederige pastoor op Worcester, gesê het ek gaan eendag die aanbieder van my eie program op kykNET wees, sou ek nooit kon dink dit is die waarheid nie. Maar ek is nederig gelukkig oor hoe ver ons gekom het,” het Swanepoel in 2020 aan Maroela Media vertel terwyl hy oor sy bekende kykNET-program gesels het. Swanepoel was ook ŉ geleentheidsbeplanner en die stigter en voorsitter van The Aleit Group. Talle bekendes soos Rolene Strauss, Vanes-Mari du Toit, Herman Lessing, Mynie Grové en Janie Bay het op die Instagram-plasing hulle skok en medelye met Swanepoel se familie betuig.